Tshenyetso  setshaba e atile
Go bolelwa fa tshenyetso setshaba mo lefatsheng la Botswana, e le ntsi thata. Mafoko a, a boletswe ke mogolwane go tswa kwa ofising e e lwantshang tshenyetso setshaba ya DCEC Mme Gabaditlhong Vranken, kwa thuto puisanong ya maloko a dikomiti tsa VDC kwa Ramotswa bosheng. Mme Vranken o supile fa tshenyetso setshaba e le go lopa motho mongwe gore a go direle sengwe, o mo tshepisa sengwe, ka go dira jalo go tla a dira gore motho yo o a felele a itlhokomolosa tsamaiso. O boletse fa gantsi puso e reka di dirisiwa tsa Ipelegeng go emisetsa tse di utswilweng, ka jaana maloko a VDC a na le mokgwa wa gore ba senya ba bo ba re ba ja maanapo. Mme Vranken o boletse fa tshenyetso setshaba e simologa e le nnye, mme e felele e gola mo e ka phutlhamisang itsholelo. O kaile gore fa motho a ikwalela dioura tse e seng tsone, go nna le dithoto tse a ka se di tlhaloseng gore o di bonye jang, a utswa dithoto tsa puso le go sa dueleng makgetho e le tshenyetso setshaba, mme motho o ka sekisiwa a bo a bonwa molato. Mme Vranken o tlhalositse fa mehuta ya tshenyetso setshaba e le mentsi, mme gantsi e bakwa ke bopelotshetlha, lehuma, kgaisano, go tlhoka boikarabelo, boeteledipele jo bo sa nonofang le gone go tlhoka go direla dilo mo pontsheng. O ba kopile gore fa ba bona motho a senya go le gonnye ba mo kgalemele go sale metsi, gore a tle a seka a tswelela ka mokgwa oo. O boletse fa ditlamorago tsa tshenyetso setshaba e le go diga seriti sa lefatshe le gone go phutlhamisa itsholelo. Mogolwane go tswa kwa lephateng la go dupa dibuka tsa khansele Rre Tebogo Kadikwa, a re go ruta motho go tshwara madi ke tiro e ntsi, e e tlhokang nako e ntsi. O boletse fa dikomiti tsa VDC di na le melawana e e ba tsamaisang, mme ba dirisa yone melawana e, go dupa dibuka tsa VDC. O kaile gape fa ba sena kitso ya go batlisisa tshenyetso setshaba, jalo a ba kopa gore fa ba belaela sengwe ba bolelele ba boipelego pele ga seemo se nna maswe. E rile ba mo kgwa kgaba, batsena thuto puisano eo ba tlhalosa fa maloko a VDC ba itsewe ka go ja madi, mme ba ne ba dirwa ke go sa itse tsamaiso sentle. Maloko a VDC a kopile bakaulengwe ka bone go isa madi a VDC kwa dibankeng, le go baya diresiti tse ba rekang ka tsone sentle. BOKHUTLO